שחר שלי

שחר שלי (נולד ב-1982) הוא מנהל המחלקה הנוירולוגית וראש תחום אלקטרופיזיולוגיה קלינית ומחלות עצב-שריר בבית החולים רמב"ם; מנהל המעבדה לנוירואימונולוגיה קלינית ונוירואינפורמטיקה בפקולטה לרפואה ע"ש רפפורט שבטכניון; מרצה בכיר, מאיו קליניק, רוצ'סטר, מינסוטה, ארצות הברית; יו"ר החברה למחלות עצב-שריר, הפועלת תחת האיגוד הנוירולוגי בישראל העורך הראשי של כתב העת המדעי Neurology and Neurorehabilitation; וטריאתלט ישראלי.

ביוגרפיה
שלי נולד ברחובות וגדל באשדוד, הוא בנם הבכור של דני, מהנדס וקבלן בנייה ואורה, אשת קבע, ולו אח ושתי אחיות. סבו, יחיאל אלקבץ, היה איש חינוך. בהיותו בן 16, עבר קורס מדריכי ספורט במכון וינגייט. בצה"ל שירת כקצין ביחידת אגוז. בשנים 2005–2012 למד רפואה באוניברסיטת דברצן, הונגריה וסיים בהצטיינות יתרה. בשנים 2013–2017 התמחה בנוירולוגיה בבית החולים תל השומר וסיים בהצטיינות. בשנים 2018–2021 עבד וחקר בבית-החולים האוניברסיטאי מאיו קליניק, שם השלים תת-התמחות קלינית במחלות עצב-שריר ואלקטרופיזיולוגיה ובנוסף, תת-התמחות מחקרית במחלקת נוירואימונולוגיה במאיו קליניק, בו התמנה ב-2021 ל-Assistant Professor (מרצה בכיר), ומאז נמנה עם חברי הסגל שלו. ב-2022 ניהל בשיבא מרפאה ראשונה מסוגה בישראל ובעולם לטיפול בניוון שרירים אוקולופרינגיאלי. בספטמבר 2022 התמנה לראש המחלקה לנוירואימונולוגיה בטכניון ולראש תחום מחלות עצב-שריר ואלקטרופיזיולוגיה קלינית ברמב"ם, הגדולה מסוגה באזור הצפון. באפריל 2024 התמנה למנהל מחלקת נוירולוגיה ברמב"ם.

שלי זכה במענק מילוביץ לחמשת הרופאים המבטיחים של העתיד לשנת 2017, בפרס החוקר הצעיר המבטיח של שנת 2019 בכנס איגוד הנוירולוגים העולמי. הוא הוכר על ידי Doximity כקלינאי הנמנה עם העשירון העליון במספר הפרסומים בתחום הנוירולוגיה בשנים 2021, 2022 ו־2025, וכבעל הישגים בולטים גם במדדי ציטוטים, כאשר דורג בעשירון העליון בשנים 2021 ו־2025. בשנת 2021 הוכר כאחד מעשרת החוקרים המשפיעים ביותר בנוירולוגיה. בשנת 2022 דורג במקום הראשון במספר הפרסומים, ובשנת 2025 במקום הראשון במספר הציטוטים.https://www.doximity.com/pub/shahar-shelly-md

בינואר 2023 נבחר לשמש כנציג הארגון העולמי למחלות שריר מולדות בכל אגן הים התיכון. הוא חבר דירקטוריון ב'קהילת אור' (חל"צ), הקהילה הראשונה בישראל למען נפגעי פגיעת ראש. 

שלי משמש כעורך הראשי של כתב העת המדעי Neurology and Neurorehabilitation.

מחקרו של שלי על דלקת מוח נגיפית זכה בתואר "המחקר השנתי המצטיין" לשנת 2024 של ה-Journal of Neurological Science. 

בשנת 2024 מונה כמרצה בכיר במסלול המחקרי בפקולטה לרפואה של הטכניון. כן נבחר לשמש כנציג אזור אגן הים התיכון מטעם הארגון העולמי למחלות שריר מולדות (RYR1 Foundation).

ביוני 2025 פרסם מאמר שעוסק בטיפולים מתקדמים (דילול תאי B) במחלת מיאסטניה גראביס, במגזין הרפואי NEJM. שלי הוא הישראלי הראשון שהוזמן לפרסם במגזין את מאמר המערכת המרכזי.

שלי מכהן כיו"ר החברה למחלות עצב-שריר, הפועלת תחת האיגוד הנוירולוגי בישראל. 

שלי הוא המחבר הראשי של ההנחיות הקליניות בישראל לטיפול במחלת המיאסטניה גראביס.

מחקריו
שחר שלי חוקר שלושה תחומים עיקריים: האחד, סמנים ביולוגיים למחלות נוירולוגיות וסרטן. השני, השפעתן של תרופות ביולוגיות לסרטן על מערכת העצבים והשרירים. והשלישי, השפעת תרופות וננו חלקיקים על מחסום דם-מוח. רבים ממחקריו נערכים ביחד עם חוקרים ממאיו קליניק. שלי, ביחד עם תומאס קרייזר, גילה את הנוגדן האחראי לאטקסיה שמשמש חלק מבדיקות השגרה במאיו קליניק לבירור ממאירות בחולים עם הפרעות הליכה.

נוסף לכך חקר שימוש בבינה מלאכותית לאיתור חולים עם נטייה לפתח סיבוכים הקשורים ללב במחלות נוירולוגיות דרך אק"ג. במחקרו הראה כי לא נצפה סיכון מוגבר לסרטן בקרב חולי מחלות שריר נמקיות דלקתיות (IMNM) ביחס לקבוצת הביקורת, וכי אבחון סרטן במהלך חייהם היה למעשה נמוך יותר מקבוצת הביקורת. מחקר נוסף של סמנים הקשורים לממאירות בחולים עם מיאסטניה גראביס שפורסם ב-Neurology שלל את הסברה שהייתה מקובלת כי נוגדנים נגד שריר מסורג הם סמן נאופלסטי (סרטני) בחולים אלו או בכלל. שלי היה שותף למחקרים העוסקים בהגדרת תסמונת נוירולוגית חדשה (CISP-PLUS) בה נמצאו חולים עם תסמונת קשה לזיהוי הדומה ל-CIDP ומגיבים היטב לטיפול אימוני. בשנת 2024 פרסמו ד"ר שחר שלי וד"ר דביר ארן מחקר הבוחן שימוש במודל GPT-4 ככלי עזר לקבלת החלטות קליניות מהירות בחדר המיון. המחקר הוכיח כי המערכת יעילה ומדויקת בזיהוי וניהול הטיפול בחולי שבץ איסכמי. המודל קיבל החלטות טיפוליות ברמת דיוק הקרובה ל-90% בהשוואה למומחי-על לשבץ, ואף עלה על מודלים מסורתיים ביכולתו לנבא את הסיכון לתמותת החולים. שלי מדגיש כי מודלים של בינה מלאכותית מזהים אפשרויות נכונות מתוך הספרות, אך הם חסרי הקשר ואינם יודעים לשקלל הסתברויות או להפעיל שיקול דעת אנושי. הוא מתריע שהסתמכות לא מבוקרת על AI מובילה לרפואה מתגוננת, מייצרת חרדה מיותרת אצל מטופלים, ומייקרת את הרפואה בשל עודף בדיקות הדמיה מיותרות. 

רשימת פרסומיו המדעיים
יזמות
שלי הוא המנהל הרפואי של רמפי (Remepy), חברת הזנק המפתחת תרופות היברידיות, הכוללות יישום דיגיטלי המשפר את השפעת התרופה. רמפי היא החברה הראשונה בעולם להוכיח בניסויים קליניים ראשוניים את ההשפעה הפיזיולוגית של היישומים הדיגיטליים שלה באמצעות סריקות דימות תהודה מגנטית תפקודי, בדיקות דם ושאלונים רפואיים. המנהל המדעי הוא פרופ' אמיר אמדי, המנכ"לית השותפה היא מיכל צור שלו ובדירקטוריון החברה יושבים הפרופ' מיכל שוורץ ונפתלי בנט. צוות היועצים כולל את: ד"ר דני בר זוהר, ראש המו"פ העולמי של חברת התרופות מרק ופרופ' איתי חוברס. החברה גייסה 15 מיליון דולר.

ספורט
שחר שלי התחרה בטריאתלון. ב-2005 סיים במקום 29 בחצי מרתון ירושלים, לגברים בגילאי 29-20, ובמקום ראשון בטריאתלון עמק הירדן ה-15, חצי איש הברזל, לגברים בגילאי 24-20.

 פרסים והוקרה 
 מענק מילוביץ לחמשת הרופאים המבטיחים של העתיד לשנת 2017.
 פרס החוקר הצעיר המבטיח של שנת 2019 בכנס איגוד הנוירולוגים העולמי. 
 בשנת 2021 הוכר כאחד מעשרת החוקרים משפיעים ביותר בנוירולוגיה.
 בשנת 2022 דורג במקום הראשון במספר הפרסומים בתחום הנוירולוגיה.
 בשנת 2024 זכה מחקרו על דלקת מוח נגיפית בתואר "המחקר השנתי המצטיין" לשנת 2024 של ה-Journal of Neurological Science.
 בשנת 2025 הוכר כחוקר המצוטט ביותר בתחום הנוירולוגיה.

 חיים אישיים 
שלי נשוי למיכל, מהנדסת בינה מלאכותית בבית החולים תל השומר, ולהם שלושה ילדים. הם מתגוררים בהרצליה.

קישורים חיצוניים

 הכל בראש! מארחים את ד”ר שחר שלי - נוירולוג מומחה ואיש ברזל, פודקאסט "הערוץ לתזונת ספורט (59:29 דקות), 15 בדצמבר 2022
 שלושה שיודעים | כיצד ניתן לחזות סיכוי של חולה במחלות שרירים דלקתיות לפתח אי-ספיקת לב - ד"ר שחר שלי, פודקאסט, כאן תרבות (11:26 דקות), 29 בדצמבר 2022
 שלושה שיודעים | שתל מוחי ואווטאר החזירו את הקול לאישה משותקת לאחר 18 שנות שתיקה - ד"ר שחר שלי מסביר, פודקאסט, כאן תרבות (12:01 דקות), 31 באוגוסט 2023
 שלושה שיודעים | כל מה שרצית לדעת על תסמונת האדם הנוקשה - ד"ר שחר שלי מסביר, פודקאסט, כאן תרבות (11:51 דקות), 2 בינואר 2024
 פגישת סגל | "מה הגיל שלך אומר עליך?" - ד"ר שחר שלי, הקריה הרפואית רמב"ם, וידאו (26:26 דקות), 16 במרץ 2024



הערות שוליים

קטגוריה:סגל הטכניון: רפואה
קטגוריה:נוירולוגים ישראלים
קטגוריה:בוגרי מקיף ד' (אשדוד)
קטגוריה:בוגרי אוניברסיטת דברצן
קטגוריה:סגל המרכז הרפואי ע"ש חיים שיבא - תל השומר
קטגוריה:לוחמי יחידת אגוז
קטגוריה:טריאתלטים ישראלים
קטגוריה:סגל רמב"ם - הקריה הרפואית לבריאות האדם
קטגוריה:ישראלים שנולדו ב-1982